BRI วิ่งแรงเกือบ 5% เก็งงบ Q1 กำไรโตเท่าตัว รับยอดพรีเซลพุ่ง
BRI วิ่งแรงเกือบ 5% ราคาแตะ 11.30 บ. ด้วยมูลค่าซื้อขาย 52.08 ลบ. คาดนักลงทุนเก็งงบไตรมาส 1/65 กำไรโตเท่าตัว รับยอดพรีเซลพุ่ง โบรกแนะ “ซื้อ” อัพเป้าเป็น 14.20 บ. พร้อมปรับประมาณการกำไรปี 65-66 ขึ้น
BRI วิ่งแรงเกือบ 5% ราคาแตะ 11.30 บ. คาดนักลงทุนเก็งงบไตรมาส 1/65 กำไรโตเท่าตัว รับยอดพรีเซลพุ่ง โบรกแนะ “ซื้อ” เป้า 14.20 บ.
28 เม.ย. 2565

ผู้สื่อข่าวรายงานว่า ราคาหุ้น บริษัท บริทาเนีย จำกัด (มหาชน) หรือ BRI ล่าสุด ณ เวลา 14:55 น. อยู่ที่ 11.30 บาท บวก 0.50 บาท หรือ 4.63% สูงสุดที่ 11.40 บาท ต่ำสุดที่ 10.80 บาท ด้วยมูลค่าซื้อขาย 52.08 ล้านบาท

ทั้งนี้บล.ฟินันเซีย ไซรัส (ประเทศไทย) ระบุในบทวิเคราะห์ ภาพรวมไตรมาส 1/2565 ของ BRI สดใส จากยอด Presales เพิ่มขึ้น 19% เมื่อเทียบจากไตรมาสก่อน และ 15% เมื่อเทียบจากปีก่อน แม้เปิดโครงการใหม่เพียง 1 แห่ง แต่ผลตอบรับดี และเน้นขายโครงการที่เปิดตัวในไตรมาสก่อนหน้า ท่ามกลางอุปสงค์นวราบยังแข็งแกร่ง ขณะที่การเปิดตัวจะมีมากขึ้นโดยเฉพาะ ครึ่งหลังปี 2565 หนุนให้โมเมนตัมยอด Presales คาดขยับขึ้นดีต่อเนื่องทุกไตรมาส
สำหรับผลประกอบการไตรมาส 1/2565 คาดโตก้าวกระโดดกว่า 1 เท่าตัวเทียบกับกำไรรายไตรมาสในปีก่อนหน้า หลังเซ็นโครงการ JV 2 แห่งหนุนกำไรขายเงินลงทุนและรายได้บริหาร รวมถึงยอดโอนขยายตัวดี ทั้งนี้บล.ฟินันเซีย ไซรัส (ประเทศไทย) ปรับเพิ่มประมาณการเป็น 102% เมื่อเทียบจากปีก่อน ในปี 2565 และเพิ่มขึ้นเป็น 20% เมื่อเทียบจากปีก่อน ในปี 2565 สะท้อน JV 2 โครงการใหม่ ปรับราคาเหมาะสมขึ้นเป็น 14.20 บาท ยังแนะนำ “ซื้อ”